Rådets udtalelse

af 28. februar 2000

om Det Forenede Kongeriges opdaterede konvergensprogram, 1998-1999 til 2004-2005

(2000/C 98/05)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker(1), særlig artikel 9, stk. 3,

under henvisning til Kommissionens henstilling,

efter høring af Det Økonomiske og Finansielle Udvalg -

AFGIVET FØLGENDE UDTALELSE:

Den 28. februar 2000 undersøgte Rådet Det Forenede Kongeriges opdaterede konvergensprogram, der dækker perioden 1998-1999 til 2004-2005. I programmet forventes der et offentligt overskud på 0,3 % af bruttonationalproduktet (BNP) i 1999-2000, mindre overskud i de to følgende år til 2001-2002 og små underskud i årene 2002-2003 til 2004-2005. Rådet sætter pris på den klare præsentation af opdateringen af konvergensprogrammet, der letter analysen af Det Forenede Kongeriges aktuelle og fremtidige makroøkonomiske og finanspolitiske udvikling. Rådet finder det rigtigt, at der i programmet lægges vægt på at sikre makroøkonomisk stabilitet, der understøttes af budgetkonsolidering og fortsatte strukturreformer. Rådet mener endvidere, at programmet fuldt ud er i overensstemmelse med de overordnede retningslinjer for medlemsstaternes og Fællesskabets økonomiske politikker.

Programmet er baseret på en makroøkonomisk ramme, der viser et opsving i BNP-væksten fra 1,75 % i 1999 til en vækst, der derefter ligger tæt på trenden 2,5 %, hvilket Rådet finder er realistisk. Fremskrivningerne i programmet for de offentlige finanser er desuden af forsigtighedsgrunde baseret på en antagelse om en lavere væksttrend nemlig 2,25 %, hvilket Rådet finder passende.

Med hensyn til inflation og rentesatser opfylder Det Forenede Kongerige fortsat konvergenskriteriet med en vis margen. Rådet noterer, at de monetære rammer for inflationsmålsætningen - med Bank of England som den operationelt ansvarlige for renteændringer - har været en afgørende forudsætning for at sikre lave inflationsforventninger. Rådet noterer, at det med de nuværende økonomisk-politiske rammebetingelser ifølge programmet forventes, at det britiske inflationsmål vil blive nået i programperioden; det noterer endvidere, at hvis et sådant resultat opnås, vil det efter al sandsynlighed være foreneligt med Den Europæiske Centralbanks (ECB) definition af prisstabilitet.

Det Forenede Kongerige har i længere tid opfyldt konvergenskriteriet for den lange rente. Dette hjælper til at bekræfte den troværdighed, der omgiver Det Forenede Kongeriges stabilitetsorienterede makroøkonomiske politik. Det noteres, at selv om der er tegn på en reduceret valutakursvolatilitet, kan det endnu ikke konkluderes, at disse økonomisk-politiske rammevilkår har skabt en stabil valutakurs. Som i udtalelsen om det tidligere konvergensprogram(2) henstiller Rådet derfor, at Det Forenede Kongerige viderefører den stabilitetsorienterede politik med henblik på at sikre en valutakursstabilitet, som på sin side kan medvirke til at skabe mere stabile økonomiske rammer.

Rådet noterer med tilfredshed, at de offentlige finanser i programperioden - til 2004-2005 - ventes at ligge tæt på balance, således at kravene i stabilitets- og vækstpagten opfyldes. Rådet noterer og ser positivt på, at der sker en forøgelse af de statslige investeringer som procent af BNP inden for de samlede udgiftsrammer. Det noterer også, at overgangen til treårige udgiftstildelinger til de enkelte ministerier har skabt et mere stabilt grundlag for de offentlige finanser, og mekanismen skulle hjælpe til at sikre, at den stramme budgetstilling fastlåses over konjunkturforløbet.

Rådet konstaterer, at den offentlige bruttogældskvote i Det Forenede Kongerige fortsat vil forblive under 60 % af BNP og forventes at falde til under 45 % i 1999-2000. Rådet noterer med tilfredshed, at der forventes at ske en yderligere reduktion af gældskvoten til under 40 % af BNP i 2004-2005.

Rådet glæder sig over strukturreformerne i programmet. Det noterer med tilfredshed, at fremskridtene med de økonomiske reformer vil bidrage til at skabe den fleksibilitet, der er nødvendig for at forbedre de tilgrundliggende økonomiske resultater, og sikre, at divergenserne i de økonomiske konjunkturforløb mellem Det Forenede Kongerige og dets europæiske partnere reduceres.

(1) EFT L 209 af 2.8.1997, s. 1.

(2) Rådets udtalelse af 8. februar 1999 om Det Forenede Kongeriges konvergensprogram, 1997-1998 til 2003-2004 (EFT C 68 af 11.3.1999, s. 5).